Gemeenskap neem reg in eie hande ná moord op meisie(Argieffoto: pixabay) ŉ Man in sy twintigerjare is in Mdantsane in die Oos-Kaap glo deur ontstoke lede van die gemeenskap vermoor. Hulle het die man daarvan beskuldig dat hy ŉ sesjarige meisie vermoor het. Kapt. Khaya Tonjeni, woordvoerder van die polisie, sê ŉ groep lede van die gemeenskap het die man Vrydagaand na bewering agternagesit, aangerand en toe vermoor. ŉ Saak van moord word ondersoek en niemand is nog in hegtenis geneem nie. Die sesjarige meisie se liggaam is vroeër langs ŉ pad aangetref. Die senior polisiebestuur in die Oos-Kaap het die voorval sterk veroordeel. Genl.maj. Thembisile Patekile, waarnemende Oos-Kaapse polisiekommissaris, het lede van die gemeenskap versoek om nie reg in eie hande te probeer neem nie. “Die polisie veroordeel dié misdryf asook dade van openbare geweld. Ons erken in openbare belang die noodsaaklikheid van ŉ vinnige inhegtenisneming in hierdie saak,” sê Patekile. “ŉ Taakspan bestaande uit gesoute speurders is saamgestel om onverdeelde aandag te gee aan die ondersoek na die moord op die jong meisie.” Patekile het versoek dat die privaatheid van die vermoorde meisie se gesin gerespekteer word. Die polisie moedig enige lid van die publiek wat oor belangrike inligting oor die saak beskik aan om die polisie onmiddellik in kennis stel deur speurder konst. Lusanda Nkatazo by 082 334 8028 te bel of die polisie se Stop Misdaadnommer by 08600 10111 te skakel.